הוועדה לענייני ביקורת המדינה, כנסת 20, פרוטוקול מספר 248>, 2017-06-26 14:00

קארין אלהרר: מכובדיי, ראשית, אני רוצה לברך את מבקר המדינה ואת הצוות על הדוח החשוב הזה.

קארין אלהרר: אני בלשכה שלי שמה בראש סדר העדיפויות את נושא פניות הציבור, ואני מאוד שמחה לגלות שהמוסד הזה של נציבות תלונות הציבור, נציב תלונות הציבור במשרד המבקר עושה עבודה כל כך משמעותית עבור האזרחים.

קארין אלהרר: אנחנו מוצאים בדוח הזה לא מעט תלונות בנושא של נגישות, עיכובים בטיפול הרשויות בנגישות פיזית, אקוסטית, נגישות של מרחבים חינוכיים ובעיות שקשורות לצעירים עם מוגבלות בהסעה.

קארין אלהרר: הנושא הזה כמובן מאוד-מאוד קרוב ללבי, ואני מקווה מאוד שהדברים יתוקנו במיידי.

קארין אלהרר: מדובר באמת באזרחים שרוצים לחיות כאחד האדם.

קארין אלהרר: מעבר לכך, עוד נושא שמצאתי אותו מאוד חשוב – הוא נושא השחיתות.

קארין אלהרר: אנחנו רואים פניות בנושא הזה, שלצערי הולכות ומתרבות.

קארין אלהרר: אני רואה טיפול בנושא הזה כדגל ממש, ולנציבות יש תפקיד מאוד משמעותי – לא רק בסיוע במיגור אלא גם במתן צווי ההגנה על חושפי השחיתויות, שהם כלי מאוד-מאוד חשוב בטיפול בנושא.

קארין אלהרר: אני בשנה האחרונה כחברת כנסת, הגשתי 26 פניות לנציב, ואני רוצה לקרוא מכאן גם לחברי הכנסת להגיש את התלונות האלה לנציבות, מכיוון שהן באמת מקבלות יחס של ממש, וגם לקרוא לאזרחים להמשיך ולפנות.

קארין אלהרר: בסופו של דבר מבקר המדינה, שעושה את העבודה הכללית, והולך משרד-משרד, ופועל, הוא צריך לראות גם את המקרים הקטנים כדי לראות אפילו מה לבדוק בפעם הבאה.

קארין אלהרר: מדינת ישראל חייבת להעניק את השירותים, מהגוף ועד האזרח הקטן, והדוח הזה נותן תמונת ראי.

קארין אלהרר: אני שוב רוצה לברך אתכם, וכמובן הנושא יטופל ככל שאר הנושאים בוועדה.

קארין אלהרר: תודה.

אורלי לוינזון-סלע: שלום לכולם.

אורלי לוינזון-סלע: זהו יום חג למוסד נציב תלונות הציבור, מוסד האומבודסמן הלאומי של מדינת ישראל.

אורלי לוינזון-סלע: זהו גם יום חגו של הפרט, שעל זכויותיו נציב תלונות הציבור מחויב להגן.

אורלי לוינזון-סלע: מבקר המדינה ונציב תלונות הציבור, השופט בדימוס יוסף שפירא, שם לו למטרה להרחיב את ההגנה על זכויות הפרט, במיוחד זכויותיהם של החלשים יותר בחברה, ובדוח המוגש היום ליושב-ראש הכנסת וליושבת-ראש הוועדה לענייני ביקורת המדינה מובאות דוגמאות רבות למקרים שבהם הגנה נציבות תלונות הציבור על זכויות הפרט - מאם חד-הורית המתקיימת מקצבת הבטחת הכנסה וקצבת מזונות ומצויה בהליכי פשיטת רגל, שבתה הפעוטה לא נקלטה במעון בגלל חובות עבר של האם למעון; דרך חולה בניוון שרירים, שלא הצליחה להגיע למקווה מונגש בעיר מגוריה באלעד כדי להשתמש בשירותי המקווה; דרך התערבות בסירוב של קופת חולים לפטור ניצול שואה מדמי השתתפות עצמית עבור רכישת תרופה שבסל התרופות, ועוד ועוד דוגמאות.

אורלי לוינזון-סלע: לא פעם מעלה בירור תלונה בעיה כללית, המשפיעה על ציבור רחב של אנשים ולא רק על עניינו של המתלונן הספציפי שפנה לנציבות תלונות הציבור.

אורלי לוינזון-סלע: במקרים אלה מעמיקה הנציבות את בירור התלונה, וקובעת כי על הרשות לתקן תיקון כללי לטובת כלל האנשים שנפגעו מהליקוי שאותר.

אורלי לוינזון-סלע: הדוח שמוגש היום משופע בדוגמאות כאלה, שבהן תרם בירור תלונתו של הפרט לתיקון הליקוי הכללי.

אורלי לוינזון-סלע: לנוחות הקוראים סימנו את המקרים שבהם תוקן הליקוי הכללי בחותמת גדולה - ״תיקון ליקוי כללי״.

אורלי לוינזון-סלע: למעלה משליש מהתלונות, שהתקבלו בנציבות תלונות הציבור בשנת 2016, עסקו בשירות לקוי לציבור.

אורלי לוינזון-סלע: שיעור גבוה זה מעיד על כך שחרף הפעולות השונות שנוקט המינהל הציבורי לשפר את השירות לציבור, הבעיה עדיין נרחבת וחמורה.

אורלי לוינזון-סלע: בדוח השנתי ניתן למצוא דוגמאות למכביר על ליקויים שנמצאו בשירות לציבור, ובכלל זה בשירות שמספקת חברת הדואר לציבור הצרכנים.

אורלי לוינזון-סלע: שיעור התלונות המוצדקות על חברת הדואר היה הגבוה ביותר בשנת 2016, ועמד על 72 אחוזים וחצי של תלונות מוצדקות.

אורלי לוינזון-סלע: מבקר המדינה ונציב תלונות הציבור מגן על חושפי שחיתות.

אורלי לוינזון-סלע: המבקר שפירא – והוא דיבר על כך רק עכשיו - מייחס להגנה על חושפי שחיתות חשיבות רבה, ובשנת 2016 חל גידול ניכר במספר צווי ההגנה שנתן המבקר, הנציב - 25 צווים, מהם 19 זמניים ו-6 קבועים.

אורלי לוינזון-סלע: זה מספר שיא של צווים שניתנו בשנת עבודה מאז ניתנה לנציב סמכות להגן על חושפי שחיתות, והוא פרי עבודה אינטנסיבית ומאומצת של צוותי הבירור בנציבות תלונות הציבור, העוסקים בבירור תלונות מורכבות אלה.

אורלי לוינזון-סלע: חרף כל המאמצים להגן על חושפי שחיתות באמצעות צווי הגנה, הניסיון המצטבר מלמד, כי צו ההגנה לא תמיד נותן הגנה מספקת לחושפי שהחיתות ולבני משפחותיהם, שגם הם סובלים מההתנכלות.

אורלי לוינזון-סלע: מבקר המדינה ונציב תלונות הציבור קורא לכל הגורמים הנוגעים בדבר, לחבור אל העוסקים במשימה הלאומית של חיזוק ההגנה על חושפי השחיתות.

אורלי לוינזון-סלע: ללא מחויבות והתגייסות אמיתיות ומלאות של כל הגורמים, לא תושלם ההגנה על חושפי השחיתות, שהיא חיונית לשמירה על טוהר המידות בשירות הציבורי.

אורלי לוינזון-סלע: תודה רבה.

יולי יואל אדלשטיין: תודה רבה, הישיבה נעולה.